विष्णुस्मृतिः/षोडशो‍ऽध्यायः
समानवर्णासु पुत्राः सवर्णा भवन्ति  । । १६.१  । ।

अनुलोमासु मातृसवर्णाः  । । १६.२  । ।

प्रतिलोमास्वार्यविगर्हिताः  । । १६.३  । ।

तत्र वैश्यापुत्रः शूद्रेणायोगवः  । । १६.४  । ।

पुल्कसमागधौ क्षत्रियापुत्रौ वैश्यशूद्राभ्यां  । । १६.५  । ।

चण्डालवैदेहकसूताश्च ब्राह्मणीपुत्राः शूद्रविट्क्षत्रियैः  । । १६.६  । ।

संकरसंकराश्चासंख्येयाः  । । १६.७  । ।

रङ्गावतरणं आयोगवानां  । । १६.८  । ।

व्याधता पुल्कसानां  । । १६.९  । ।

स्तुतिक्रिया मागधानां  । । १६.१०  । ।

वध्यघातित्वं चण्डालानां  । । १६.११  । ।

स्त्रीरक्सा तज्जीवनं च वैदेहकानां  । । १६.१२  । ।

अश्वसारथ्यं सूतानां  । । १६.१३  । ।

चण्डालानां बहिर्ग्रामनिवसनं मृतचैलधारणं इति विशेषः  । । १६.१४  । ।

सर्वेषां च समानजातिभिर्विवाहः  । । १६.१५  । ।

स्वपितृवित्तानुहरणं च  । । १६.१६  । ।

संकरे जातयस्त्वेताः पितृमातृप्रदर्शिताः   ।
प्रच्छन्ना वा प्रकाशा वा वेदितव्याः स्वकर्मभिः   । । १६.१७  । ।

ब्राह्मणार्थे गवार्थे वा देहत्यागोऽनुपस्कृतः   ।
स्त्रीबालाद्यवपत्तौ च बाह्यानां सिद्धिकारणम्  । । १६.१८  । ।